**UPUTSTVO**

**O BLAGAJNIČKOM POSLOVANJU**

**("Službene novine Federacije BiH", br. 44/17 i 101/21)**

**-Neslužbeni prečišćeni tekst*-***

1. Ovim Uputstvom se reguliše blagajničko poslovanje u Trezoru Federalnog ministarstva finansija - Federalnog ministarstva financija (u daljem tekstu: Ministarstvo) kao i način isplate gotovine sa Jedinstvenog računa trezora.

2. Ministarstvo će u poslovnoj banci otvoriti račun za gotovinu sa kojeg će budžetski korisnici podizati novčana sredstva za blagajničko poslovanje. Ovaj račun sastavni je dio Jedinstvenog računa trezora i promet ovog računa je pod kontrolom Trezora u Ministarstvu.

3. Budžetski korisnici vrše podizanje gotovine putem čeka.

Budžetski korisnici sve uplate i isplate evidentiraju u blagajničkom dnevniku i u Glavnoj knjizi Trezora.

4. Putem blagajne vrši se plaćanje gotovim novcem za namjene utvrđene propisom kojim se uređuju uslovi i način plaćanja gotovim novcem.

5. Visina blagajničkog maksimuma utvrđuje se Odlukom o blagajničkom maksimumu u iznosu do 500,00 KM.

Budžetski korisnici mogu imati i veći blagajnički maksimum od 500,00 KM ukoliko za to postoji prethodna saglasnost federalnog ministra finansija - federalnog ministra financija (u daljem tekstu: ministar).

6. Odluku o visini blagajničkog maksimuma donosi svaki budžetski korisnik na početku godine, u skladu sa tačkom 5. ovog Uputstva, i dostavlja na saglasnost ministru ili licu koje ovlasti ministar.

Odluka o blagajničkom maksimumu dostavlja se Ministarstvu u četiri istovjetna primjerka, od kojih se po dobivenoj saglasnosti dva primjerka dostavljaju budžetskom korisniku, jedan primjerak dostavlja se poslovnoj banci kod koje je otvoren račun za isplatu gotovine, a jedan primjerak zadržava Ministarstvo.

7. Odlukom o blagajničkom maksimumu određuje se ovlaštena osoba budžetskog korisnika za podizanje čeka na iznos blagajničkog maksimuma u Trezoru, za podizanje gotovine sa računa u poslovnoj banci i osoba koja raspolaže gotovinom (blagajnik).

8. Svako novo podizanje sredstava za blagajničko poslovanje uslovljeno je pravdanjem prethodno podignutih sredstava, uz predočenje izvještaja o prometu i stanju na kontu blagajne.

9. Samo u izuzetnim slučajevima, na pismeni zahtjev budžetskog korisnika, uz prethodnu saglasnost ministra ili lica koje ovlasti ministar može se privremeno povećati blagajnički maksimum i izvršiti vanredna isplata, pod uslovom da za to postoje raspoloživa sredstva u budžetu, kao i raspoloživa novčana sredstva na Jedinstvenom računu trezora.

10. Danom stupanja na snagu ovog Uputstva prestaje da važi Uputstvo o blagajničkom poslovanju ("Službene novine Federacije BiH", broj 94/07).

11. Ovo Uputstvo stupa na snagu narednog dana od dana objavljivanja u "Službenim novinama Federacije BiH".